Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Luka
6:1-49
-
Yezu udi “Mukalenge wa Nsabatu” (1-5)
-
Muntu wa tshianza tshiuminyine udi wondopibua (6-11)
-
Bapostolo 12 (12-16)
-
Yezu udi ulongesha ne wondopa (17-19)
-
Malu a diakalenga ne diakabi (20-26)
-
Dinanga bena lukuna (27-36)
-
Lekelayi kulumbuluishangana (37-42)
-
Mumanyina ku bimuma biawu (43-45)
-
Nzubu muibaka bimpe; nzubu udi kayi ne tshishimikidi tshikole (46-49)
6 Kadi, dituku dia nsabatu kampanda, Yezu uvua upitshila mu budimi bua ntete ya blé, ne bayidi bende bavua batula miepu ya ntete,+ bayivinga mu bianza biabu ne badia.+
2 Bua bualu ebu bamue ba ku Bafalese bakamba ne: “Bua tshinyi nudi nuenza bualu budi mikenji mikandike dituku dia Nsabatu?”+
3 Kadi Yezu wakabandamuna ne: “Kanuena banji kubala tshivua Davidi muenze pavuaye yeye ne bantu bavuaye nabu bumvue nzala anyi?+
4 Muvuaye mubuele mu nzubu wa Nzambi, bamupeshe mampa a mulambu, kudiaye ne kupeshaye bantu bavuaye nabu makuabu, mampa avua mikenji kayiyi mianyishile muntu mukuabu bua kudia, kadi anu bakuidi nkayabu anyi?”+
5 Nunku wakabambila ne: “Muana wa muntu udi Mukalenge wa Nsabatu.”+
6 Dituku dia nsabatu mukuabu,+ wakabuela mu nsunagoga, kutuadijaye kulongesha. Muntu mukuabu uvuamu uvua ne tshianza tshia balume tshiuminyine.+
7 Bafundi ne Bafalese bavua batentekela Yezu bua kumona ni uvua mua kuondopangana dituku dia Nsabatu bua kupetabu mushindu wa kumubanda.
8 Kadi, uvua mumanye meji avuabu bela,+ nunku wakambila muntu uvua ne tshianza tshiuminyine au ne: “Juka, imana munkatshi.” Yeye kujuka, kuimanaye muaba au.
9 Pashishe Yezu wakabambila ne: “Ndi nnuela lukonko: Mbianyishibue bua kuenza bualu buimpe dituku dia Nsabatu anyi bualu bubi, bua kupandisha muoyo anyi bua kuwubutula?”+
10 Yeye mumane kubatangila buonso buabu, wakambila muntu au ne: “Olola tshianza tshiebe.” Yeye kutshiolola, tshianza tshiende tshiakakana.
11 Kadi bakumvua luonji lubi menemene, bobu kutuadija kuela tshifufu bua tshivuabu mua kuenzela Yezu.
12 Mu dimue dia ku matuku au, wakaya ku mukuna bua kusambila,+ wakapitshisha butuku bujima usambila Nzambi.+
13 Nunku, pakatshia butuku, wakabikila bayidi bende kudiye, kusungulaye munkatshi muabu 12, bakapeshaye kabidi dîna dia bapostolo:+
14 Simona, uvuaye muinyike kabidi ne: Petelo, ne muanabu Andele, Yakobo, Yone, Filipo,+ Batolomayo,
15 Matayi, Tomase,+ Yakobo muana wa Alafayo, ne Simona udibu babikila ne: “muena tshisumi,”
16 Yudasa muana wa Yakobo, ne Yudasa Isakaliote, wakalua kumutungila.
17 Wakapueka nabu, kuimanaye pa muaba mubatame; kuvua musumba munene wa bayidi bende ne tshisumbu tshinene tshia bantu bavua bafume mu nseke yonso ya Yudaya, mu Yelushalema ne mu buloba bua ku muelelu kua mâyi bua Tulo ne Sidona, bavua balue bua kumuteleja ne bua kuondopibua ku mabedi abu.
18 Nansha bantu bavua nyuma ya bukoya itatshisha bakondopibua.
19 Nunku musumba wonso wa bantu uvua ukeba kumulenga, bualu bukole buvua bupatuka munda muende+ ne bubondopa buonso buabu.
20 Wakabanduluka kutangila bayidi bende, kutuadijaye kuamba ne:
“Nudi ba diakalenga nuenu badi bapele, bualu Bukalenge bua Nzambi mbuenu.+
21 “Nudi ba diakalenga nuenu badi ne nzala mpindieu, bualu nenukute.+
“Nudi ba diakalenga nuenu badi badila mpindieu, bualu nenuseke.+
22 “Nudi ba diakalenga padi bantu banukina,+ ne padibu banuipata+ ne banupenda, ne bapetula dîna dienu bamba mudidi dibi bua bualu bua Muana wa muntu.
23 Nusanke mu dituku adi, nutumpike bua disanka, bualu monayi! difutu dienu ndinene mu diulu, bualu malu a muomumue aa ke avua bankambua babu benzela baprofete.+
24 “Kadi diakabi dienu nuenu badi babanji,+ bualu nudi nupeta busambi buenu buonso.+
25 “Diakabi dienu nuenu badi bukute mpindieu, bualu nenuikale ne nzala.
“Diakabi, nuenu badi baseka mpindieu, bualu nenunyingalale ne nenudile.+
26 “Diakabi padi bantu bonso bakula bimpe bua bualu buenu,+ bualu etshi ke tshivua bankambua babu benzele baprofete ba dishima.
27 “Kadi ndi nnuambila nuenu badi bateleja ne: tungunukayi ne kunanga bena lukuna benu, ne kuenzela badi banukine malu mimpe,+
28 ne kubenesha badi banuela mulawu, ne kusambila bua badi banupenda.+
29 Muntu udi ukukuma ku ditama dimue, umupeshe kabidi dikuabu; ne muntu udi ukunyenga tshilamba tshiebe tshia pa mutu, kubengi bua kumupesha kabidi tshilamba tshia muinshi to.+
30 Muntu yonso udi ukulomba tshintu, umupeshe;+ muntu udi ukunyenga bintu biebe, kumulombibi kabidi to.
31 “Kabidi, anu bu munutu basue bua bantu banuenzele malu, nubenzele pabu mushindu wa muomumue.+
32 “Binuikala banange anu badi banunange, nudi nupeta difutu kayi? Bualu nansha benji ba mpekatu batu banange badi babanange.+
33 Ne binuikala nuenzela anu badi banuenzela bimpe malu mimpe, nudi nupeta difutu kayi? Nansha benji ba mpekatu batu benza pabu bia muomumue.
34 Kabidi, binuikala nusombesha bintu anu kudi bantu banudi batekemene bua banufute, nudi nupeta difutu kayi?+ Nansha benji ba mpekatu batu basombesha benji ba mpekatu nabu bintu bua bamone mua kupeta bia muomumue.
35 Kadi nuenu, tungunukayi ne kunanga bena lukuna benu, ne kuenzelangana malu mimpe, ne kusombeshangana bintu kanuyi nutekemena bua banupingajile tshintu;+ nunku difutu dienu nedikale dinene, ne nenuikale bana ba Mutambe Bunene, bualu yeye mmuimpe kudi bantu badi kabayi ne dianyisha ne kudi bantu babi.+
36 Tungunukayi ne kufuilangana luse anu bu mudi Tatu wenu ufuilangana luse.+
37 “Kabidi, lekelayi kulumbuluishangana, nunku kabakunulumbuluisha penu nansha kakese;+ lekelayi kupisha bakuabu, nunku kabakunupisha penu nansha kakese. Tungunukayi ne kubuikidilangana, nunku nebanubuikidile penu.+
38 Ikalayi nupeshangana bintu, nunku bantu nebanupeshe penu.+ Nebanuelele mu tshibombi tshienu tshipiminu tshimpe, tshishindika, tshinyukula, tshiuwuja tente biyila ne panshi. Bualu nebanupimine penu ne tshipiminu tshinudi nupimina natshi bakuabu.”
39 Pashishe wakabapesha kabidi tshilejilu ne: “Mpofu kena mua kulombola mpofu mukuabu to, ki mmuomu anyi? Bubidi buabu nebakuluke mu tshina, ki mmuomu?+
40 Mulongi kena ku mutu kua mulongeshi wende to, kadi muntu yonso udibu balongeshe bimpe menemene neikale bu mulongeshi wende.
41 Nunku, bua tshinyi udi utangila kasonsa kadi mu dîsu dia muanenu kadi kuyi umona mukamba udi mu diebe dîsu?+
42 Mmunyi muudi mua kuambila muanenu ne: ‘Muanetu, enza nkumbushe kasonsa kadi mu dîsu diebe’ paudi wewe muine kuyi umona mukamba udi mu diebe dîsu? Muena lubombo! Anji umbusha mukamba mu diebe dîsu, pashishe neumone bimpe mua kumbusha kasonsa kadi mu dîsu dia muanenu.
43 “Bualu kakuena mutshi muimpe udi ukuama bimuma bibole ne kakuena mutshi mubole udi ukuama bimuma bimpe to.+
44 Bualu mutshi wonso badi bawumanyina ku bimuma biawu.+ Tshilejilu, bantu kabatu bapuola tumuma tua mfigi ku mêba anyi bapuola tumuma tua mvinyo ku kamutshi ka mêba to.
45 Muntu muimpe udi upatula tshintu tshimpe mu tshibutshilu tshimpe tshia muoyo wende, kadi muntu mubi udi upatula tshintu tshibi mu tshibutshilu tshiende tshibi; bualu mukana muende mudi muamba anu malu adi mavulangane mu muoyo.+
46 “Nunku, bua tshinyi nudi numbikila ne: ‘Mukalenge! Mukalenge!’ kadi kanuyi nuenza malu andi ngamba?+
47 Muntu yonso udi ulua kundi, umvua mêyi anyi ne uenza, nennuleje udiye mufuanangane nende:+
48 Mmufuanangane ne muntu udi wibaka nzubu, umbula muinshi mule, uteka tshishimikidi pa dibue dinene. Nunku pakalua mâyi a bungi mapasalale, musulu wakadituta ku nzubu au, kadi kawuvua ne bukole bua kumunyungisha to, bualu uvua muibaka bimpe.+
49 Ku lukuabu luseke, muntu yonso udi uteleja ne kayi wenza tshintu+ udi bu muntu uvua muibake nzubu wende pa buloba kayi ne tshishimikidi. Musulu wakaditutaku, diakamue wakupuka, ne dinyanguka dia nzubu au divua dinene.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luka 6
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn unk lua_Latn unk lua_Latn unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn cjk_Latn lua_Latn lua_Latn eng_Latn